‘BSV’: Boere verklap hoe sake van die liefde staanVanessa en Francois is nog saam. (Foto: Verskaf) In die laaste episode van die 15de seisoen van die maatsoekreeks, Boer soek ŉ vrou, het nege van die toptien boere saamgekuier en gespog met die nuwe liefde in hulle lewens. Die reünie-episode is reeds in November verlede jaar geskiet. Kupido se pyl het duidelik vir boer Francois en die donkerkop Vanessa getref. Die paartjie het verklap dat Vanessa binnekort haar tasse gaan pak om van Benoni in Gauteng na sy volstruisplaas in Oudtshoorn te trek. Francois het intussen aan kykNET bevestig dat hy en Vanessa nog steeds gelukkig saam is. “Ek het inderdaad liefde gevind! Iemand met wie ek kan eerlik wees, en wat my deur goeie en slegte tye kan bystaan en ek ook vir haar. Ek sou nie vir Vanessa andersins ontmoet het nie. Dis alles te danke aan Boer soek ’n vrou.” Rachie en Louis B is nog saam. (Foto: Verskaf) Boer Philru van Petrus Steyn in die Vrystaat het saam met Dihana, wat voorheen op Louis M se plaas gekuier het, by die reünie opgedaag. Hulle het mekaar via sosiale media gekontak nadat dinge tussen Philru en Lané nie uitgewerk het nie. Hoewel Philru en Dihana tydens die reünie die skoot hoog deur gehad het, het hy intussen aan kykNET gesê hy is tans enkellopend. “Ek het nog nie liefde gevind nie, nee, maar is baie positief oor die liefde in die toekoms,” het Philru gesê. Hennie van Moorreesburg in die Wes-Kaap het ook alleen opgedaag. Hy het egter vir Marciel Hopkins, aanbieder van die program, gerusgestel dat die donkerkop Eloïse net nie verlof by die werk nie kon kry en daarom nie die reünie kon bywoon nie. “Ja, ek en Eloïse is nog saam. Ek raak by die dag meer verlief,” het hy ook onlangs aan kykNET gesê. Hennie en Eloïse is nog gelukkig saam. (Foto: Verskaf) Louis B van Ottosdal en Rachie het ook saam by die reünie opgedaag en het aan Marciel gesê hulle beplan ŉ rooskleurige toekoms saam. “Ek het ’n baie spesiale meisie gekry en ek en Rachie is baie gelukkig,” het Louis B intussen aan kykNET gesê. Louis M, wat alleen by die reünie opgedaag het, het intussen aan kykNET gesê hy het nog nie liefde gevind nie. “Vir my is liefde nie iets wat oornag of met ’n paar geselsies gevind kan word nie. Soms is dit iets wat tyd vat om op ’n gesonde basis te begin en dan te groei,” sê Louis M. “Daarom gaan ek nie oorhaastige besluite neem nie. Ek het iemand oulik ontmoet en ons leer mekaar nog ken. Sover lyk dit baie goed. Ek wil nie weer ’n fout maak nie. Ek is ernstig en wil graag settle met ’n oulike meisie aan my sy wat saam met my die lewe sal aanpak.” Die res van die toptien, wat insluit boere Cherié, David, Rampie en Kotie het almal nog enkellopend by die reünie opgedaag. Riaan, wat ook deel gevorm het van die toptien, het nie die reünie bygewoon nie. Boer soek ŉ vrou is op DStv CatchUp beskikbaar.